Pa se liggaam gevind ná kinders se moordArgieffoto Kapt. Tsekiso Mofokeng, woordvoerder van die polisie, het gesê die voorval het by ŉ huis in Phomolong in Tembisa in die ooste van Johannesburg plaasgevind. “Die pa het glo by die huis aangekom en sy twee kinders, onderskeidelik vyf en twee jaar oud, in die huis in geneem en hul kele afgesny. Die kinders is op die toneel dood,” het Mofokeng gesê. Die pa is daarna na ŉ nabygeleë kroeg waar hy die kinders se ma met ŉ mes in die bolyf gesteek het. Sy is in die hospitaal opgeneem. Mofokeng kon nie die erns van die ma se beserings bevestig nie. ŉ Motief vir die moorde word nog ondersoek, het hy gesê. Volgens Mofokeng het die man gevlug en sy liggaam is Donderdagoggend ook in Tembisa aangetref. “In die stadium vermoed ons die man het selfmoord gepleeg. Daar was egter geen ooglopende beserings aan sy liggaam nie, so ŉ nadoodse ondersoek sal gedoen word om die oorsaak van dood te bevestig,” het hy gesê. In ŉ soortgelyke voorval het ŉ pa van Limpopo, Lesiba Kekana, in November in die hof verskyn nadat hy glo sy vier seuns se kele afgesny het. Die kinders was onderskeidelik 13, 10, 6 en 4 jaar oud.